'मुंबई हमलों से जुड़े सवालों का जवाब दे पाक'  
अमेरिका ने पाकिस्तान से कहा है कि वह 26/11 के मुंबई आतंकवादी हमलों से जुड़े उसके सवालों का जवाब दे।
शिकागो की अदालत में पाकिस्तानी मूल के कनाडाई नागरिक तहव्वुर हुसैन राणा के मामले की सुनवाई शुरू होने के साथ ही अमेरिका ने पाकिस्तान से कहा है कि वह 26/11 के मुंबई आतंकवादी हमलों से जुड़े उसके सवालों का जवाब दे।  मुंबई आतंकवादी हमलों में आईएसआई के शामिल होने के आरोपों पर विदेश विभाग के प्रवक्ता मार्क टोनर ने संवाददाताओं से कहा, हमने पाक सरकार से कहा है कि वह पूर्व में लगाए गए आरोपों का जवाब दे। प्रवक्ता ने और ज्यादा जानकारी देने से बचते हुए कहा कि यह एक कानूनी मामला है और अदालत में इसकी कार्यवाही चल रही है।  टोनर ने कहा, कानूनी प्रक्रिया जारी है इसलिए मैं इस विषय में कुछ ज्यादा कह नहीं सकता हूं । उन्होंने कहा, लेकिन मुंबई हमलों के बारे में वैश्विक स्तर पर बातचीत करते हुए हमने सभी पक्षों से कहा है कि मुंबई हमलों से उठे सवालों का जवाब दें।